Prezident metroning «Bodomzor» bekatidan yangi «Turkiston» bekatigacha poyezdda bordi (foto)

Prezidenti Shavkat Mirziyoyev jamoatchilik vakillari hamrohligida Toshkent atrofida aylanib o‘tmoqda. Yangi transport infratuzilmasi ob’ektlari, yo‘llar va korxonalarning foydalanishga topshirilishi kutilmoqda, deya xabar berdi davlat rahbari matbuot xizmati.
Birinchi manzil Toshkent metropolitenining Yunusobod yo‘nalishi bo‘ldi. Davlat rahbari «Bodomzor» bekatidan yangi «Turkiston» bekatigacha poyezdda borib, amalga oshirilgan ishlarni ko‘zdan kechirdi.
«Bu yo‘l hamma narsani tezlashtiradi. Harakatni ham, iqtisodiyotni ham, hayotni ham», — dedi Shavkat Mirziyoyev.

Prezidentning 2016 yil 7 noyabrdagi farmoniga binoan metro liniyasini kengaytirish ishlari boshlandi. Shavkat Mirziyoyev bu yerga bir necha bor kelib, ishlarning borishi bilan tanishdi.
Loyihaning umumiy qiymati 103,8 mln dollar bo‘lib, qariyb 3 kilometr metro yo‘li hamda «Yunusobod» va «Turkiston» bekatlari barpo etilgan.
«Bu yo‘lni qurish oson bo‘lgani yo‘q, — dedi prezident. — Mablag‘ topib, chet eldan mutaxassislar olib kelib, loyihani sinchiklab ko‘rib chiqdik. Ikki yil davomida qurilish bo‘ldi. Eng muhimi, bu transport arzon, xavfsiz, qulay.»
Mutaxassislar qurilish jarayoni va sifati haqida ma’lumot berdi. Yo‘lning 850 metr qismi yerosti suv ko‘p joyga to‘g‘ri kelgan. Shuning uchun ilgari buni amalga oshirish imkoni bo‘lmagan. Yangi loyihada Germaniya texnologiyasi qo‘llanilib, suvli joydan temir-beton tyubing qo‘yish orqali o‘tilgan.
Shuni ham ta’kidlash kerakki, metropolitenning Yunusobod yo‘nalishi to‘liq bo‘lmagani uchun rentabelligi yuqori emas edi. Bugungi kunda uning xizmatidan Yunusobod tumanida yashovchi 340 mingdan ziyod aholi foydalanishi mumkin.
Ikkita yangi bekat orqali kuniga 7500 yo‘lovchiga xizmat ko‘rsatiladi. Natijada avtobuslar yo‘nalishi optimallashib, avtomobillar tirbandligi kamayadi. Yiliga 5300 tonna zararli gaz atmosferaga chiqishining oldi olinadi.
Umumiy holda, Toshkent metropolitenidan kuniga 240 ming yo‘lovchi foydalanadi. Jami 21 kilometrdan iborat uchta yangi — Yunusobod, Sergeli va Qo‘yliq yo‘nalishlari qurilishi natijasida yana 150 mingdan ziyod kishi qamrab olinishi rejalashtirilgan.
Eslatib o‘tamiz, Yunusobod yo‘lining qurilishi 1988 yil sentyabr oyida boshlangan, ammo oxirigacha qurib bitkazilmagan. To‘rt bekatdan iborat, lekin Yunusobodning aholi zich joylashgan joylari bilan bog‘lanmagan yo‘nalish 2001 yilda ochilgan va qurilishi tugallanmagan ikkita stansiya rejalashtirilganidek Toshkent metropoliteni sxemasida namoyish etib kelingan.
Foto